b'\n_START_ARTICLE_\nHarpiks\n_START_PARAGRAPH_\nHarpiks dannes i planterne, ofte i specialiserede v\xc3\xa6v t\xc3\xa6t under overfladen. Det er et sejtflydende stof, der beskytter planten mod skadedyr og svampe, og det hindrer en \xc3\xb8del\xc3\xa6ggende iltning af v\xc3\xa6vene bag et s\xc3\xa5r. Men det er v\xc3\xa6sentligt at g\xc3\xb8re sig klart, at det er f\xc3\xb8rst luftens ilt, der g\xc3\xb8r harpiks tyktflydende. Under de iltfrie forhold inde i planten best\xc3\xa5r harpikserne af tyndtflydende terpener. Den velkendte, kl\xc3\xa6brige harpiks er derimod oxiderede terpener. Kemisk set er det organiske fedtsyrer, hvad der fremg\xc3\xa5r af, at de lader sig fors\xc3\xa6be til harpikss\xc3\xa6ber ved behandling med forskellige baser. De tyndtflydende harpikser kendes ogs\xc3\xa5 som harpiksolier, og n\xc3\xa5r de indeholder f.eks. benzo\xc3\xabsyre eller kanelsyre, kaldes de balsam. Andre, mere tyktflydende harpikser, indeholder latexer eller slimstoffer, og de kaldes gummistoffer._NEWLINE_De fleste opfatter harpiks som amorfe stoffer, der er uopl\xc3\xb8selige i vand, men let opl\xc3\xb8selige i alkohol, \xc3\xa6ter og varm olie. Det er stoffer, som bliver bl\xc3\xb8de og smelter, n\xc3\xa5r de bliver varmet op, og de br\xc3\xa6nder med en sodende, gul flamme. De typiske harpikser er gullige eller brune stoffer, der g\xc3\xa5r i stykker med en glasagtig brudflade. Nogle er n\xc3\xa6sten lugtl\xc3\xb8se, eller de har kun en svag lugt af terpentin. Andre har duft fra \xc3\xa6teriske olier, der er opl\xc3\xb8st i dem. De h\xc3\xa5rde, lugtl\xc3\xb8se har tidligere v\xc3\xa6ret brugt som fernis eller som tilblanding i cement. De bl\xc3\xb8de, duftende harpikser har haft og har stadig mange anvendelser som smags- og parfumestoffer, som f.eks. r\xc3\xb8gelse, myrrha, \xe2\x80\x9dfyrren\xc3\xa5leduft\xe2\x80\x9d osv._NEWLINE_Blandt de flygtige stoffer i harpiks kan man fraskille en blanding af forskellige terpener, som kaldes vegetabilsk terpentin. Dette organiske opl\xc3\xb8sningsmiddel blev udvundet fra fyrretr\xc3\xa6er, som blev s\xc3\xa5ret p\xc3\xa5 n\xc3\xb8je tilrettelagte m\xc3\xa5der, der bygger p\xc3\xa5 \xc3\xa5rhundreders erfaringer. S\xc3\xa5 sent som i 1980\'erne kunne man se dette h\xc3\xa5ndv\xc3\xa6rk udf\xc3\xb8rt i det dav\xc3\xa6rende DDR. Produktet er kostbart og fremkalder i \xc3\xb8vrigt hjerneskade ved ind\xc3\xa5nding, men det er meget brugt blandt kunstmalere, fordi det f\xc3\xa5r farverne til at t\xc3\xb8rre hurtigt op._NEWLINE_Det lignin, der tidligere var et besv\xc3\xa6rligt affald fra cellulosefremstillingen, har vist sig som et v\xc3\xa6rdifuldt r\xc3\xa5produkt til fremstilling af syntetiske harpikser, s\xc3\xa5kaldte kunstharpikser. \xc3\x86gte rav er fossilt, polymeriseret harpiks, som stammer fra l\xc3\xa6ngst forsvundne fyrreskove, men det lader sig g\xc3\xb8re at fremstille kunstigt "rav" ud fra kunstharpiks i en kvalitet, der ikke kan skelnes fra den \xc3\xa6gte vare._NEWLINE_Bier fremstiller propolis af harpiks.'